મુલુંડની આ પબ્લિક લાઇબ્રેરીની બાજુમાં અંતરીક્ષ ટાવરમાં રહેતી એક મહિલાએ લાઇબ્રેરીની કથળેલી હાલત વિશે જણાવતાં કહ્યું હતું કે ‘પુસ્તકો વાંચવાથી આપણા જીવનમાં સંસ્કારનો સંચાર થાય છે જે આપણે આપણા કરીઅર તેમ જ જીવન જીવવાની પદ્ધતિમાં ખૂબ જ મહત્વનાં સાબિત થાય છે. આપણું વ્યક્તિત્વ કેળવાતું હોય છે પુસ્તકો વાંચવાથી. એને સાચવવાને બદલે એનો વિનાશ કરવા નીકળ્યા હોય એવું અત્યારે તો લાગે છે આ ગ્રંથાલયની હાલત જોતાં. અમે જોયું છે કે ગ્રંથાલયના કમ્પાઉન્ડની દીવાલની એક જગ્યાએથી ઇંટો પડી જતાં ત્યાં પતરું મૂકી દેવાયું છે, પણ આખી દીવાલ એવી વાંધાજનક પરિસ્થિતિમાં છે કે મને લાગે છે કે જો કોઈનો જોરથી એક મુક્કો પણ લાગે તો આખી દીવાલ ઢળી પડે. બાજુમાં જ મ્યુનિસિપલ સ્કૂલ છે જેના વિદ્યાર્થીઓ આ ગ્રંથાલયની દીવાલ પાસેની ફુટપાથ પરથી ચાલીને જાય છે. જો કોઈ દિવસ અચાનક આ દીવાલ કોઈના પર પડી તો ઘણાબધા લોકો ઈજા પામશે જેનો જવાબ આપવાનું BMCના અધિકારીઓને ભારે પડશે. મારી તો BMCવાળાઓને એટલી જ પ્રાર્થના છે કે પોતાની જવાબદારી પૂરી કરો અને કોઈ ઘટના બને એ પહેલાં વહેલી તકે લાઇબ્રેરીનું રિપેરિંગકામ શરૂ કરાવો.’